62022CO0424_INF
Определение на Съда (девети състав) от 8 май 2024 г. —Santander Bank Polska
(Дело C‑424/22)
„Преюдициално запитване — Член 99 от Процедурния правилник на Съда — Отговор, който може да бъде изведен недвусмислено от съдебната практика — Защита на потребителите — Директива 93/13/ЕИО — Неравноправни клаузи в потребителските договори — Член 6, параграф 1 и член 7, параграф 1 — Последици от установяването на неравноправността на клауза — Договор за ипотечен кредит, индексиран в чуждестранна валута и съдържащ неравноправни клаузи относно остойностяването и валутния курс — Нищожност на договора — Реституционни последици — Право на задържане“
Защита на потребителите — Неравноправни клаузи в потребителските договори — Директива 93/13 — Констатация за неравноправност на дадена клауза — Обхват — Договор за ипотечен кредит — Обявяване на договора за недействителен — Изтъкване на право на задържане от страна на банковата институция — Национална съдебна практика, съгласно която връщането на дължимите от банковата институция суми зависи от предложението на потребителя да върне или да обезпечи връщането на всичко получено — Недопустимост — Наличие на вече върнати суми в изпълнение на договора — Липса на последици
(член 6, параграф 1 и член 7, параграф 1 от Директива 93/13 на Съвета)
(вж. т. 34, 37 и 38 и диспозитива)
Диспозитив
Член 6, параграф 1 и член 7, параграф 1 от Директива 93/13/ЕИО на Съвета от 5 април 1993 година относно неравноправните клаузи в потребителските договори
трябва да се тълкуват в смисъл, че
не допускат съдебна практика по тълкуването на националното право, съгласно която в контекста на обявяване на нищожността на договор за ипотечен кредит между потребител и банкова институция поради неравноправността на някои съдържащи се в него клаузи позоваването от страна на тази банкова институция на правото на задържане води до това възможността на потребителя да получи сумите, които банковата институция е осъдена да плати по силата на реституционните последици от обявяването на неравноправността на тези клаузи, да зависи от едновременното предложение от страна на потребителя да върне или да предостави гаранция за връщането на всичко, което е получил от същата банкова институция на основание на посочения договор, независимо от вече платените погасителни вноски в изпълнение на този договор.